Vilnius, 2021 m. spalio 20 d.

**Nuo penktadienio „Lidl“ kvies apsipirkti tik su Galimybių pasu**

Prekybos tinklas „Lidl“ visose tinklo parduotuvėse Lietuvoje nuo šio penktadienio aptarnaus tik Galimybių pasą turinčius pirkėjus. Sprendimas priimtas atsižvelgiant į Sveikatos apsaugos ministerijos (SAM) reikalavimą nuo penktadienio nedidelėse parduotuvėse riboti pirkėjų srautą iki 30 kv. m žmogui arba aptarnauti tik su Galimybių pasu. Iki šiol didžiojoje dalyje „Lidl“ parduotuvių Galimybių paso nebuvo prašoma, nes jų prekybinis plotas nesiekia 1500 kv. m.

„Gerai įvertinome abi alternatyvas. Šiuo metu Galimybių paso prašome trijose tinklo parduotuvėse Vilniuje ir Kaune. Šių parduotuvių rezultatai rodo, jog žmonės priprato prie pokyčių ir noriai naudojasi Galimybių pasu. Taip pat gerai prisimename, kiek nepatogumų pirkėjams sukeldavo srautų reguliavimas pastarojo karantino metu, todėl manome, kad sprendimas savanoriškai prašyti Galimybių paso dabartinėmis aplinkybėmis yra racionalesnis ir tvaresnis“, – sako „Lidl Lietuva“ generalinis direktorius Radostin Roussev-Peine.

Prekybos tinklas planuoja, jog nuo šio penktadienio pirkėjų Galimybių pasus prie įėjimo į parduotuvę tikrins apsaugos darbuotojai, jų planuojama pasamdyti papildomai.

Lietuvoje iš viso veikia 59 „Lidl“ prekybos tinklo parduotuvės 23-uose šalies miestuose –  Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje bei Druskininkuose.

**Daugiau informacijos:**

Lina Skersytė

Korporatyvinių reikalų ir komunikacijos departamentas

UAB „Lidl Lietuva“

Tel. +370 5 267 3228, +370 680 53556

lina.skersyte@lidl.lt